సి. వెంకట ఎస్. రామ్

సి. వెంకట ఎస్. రామ్ ఒక భారతీయ వైద్యుడు, ఆయన అధిక రక్తపోటు (హైపర్‌టెన్షన్) చికిత్సలో నిపుణుడు. భారతదేశం, హైదరాబాద్‌లోని అపోలో హాస్పిటల్స్, అపోలో మెడికల్ కాలేజీలో రక్తపోటు క్లినిక్‌లు, రక్తపోటు నిర్వహణ సంస్థకు ఆయన డైరెక్టర్‌గా ఉన్నాడు. వరల్డ్ హైపర్‌టెన్షన్ లీగ్ దక్షిణ ఆసియా ప్రాంతానికి డైరెక్టర్‌గా, భారతదేశం, హైదరాబాద్‌లోని మాక్వారీ యూనివర్సిటీ, మెడికల్ స్కూల్, ఇండియా క్యాంపస్‌కు డీన్‌గా కూడా ఆయన వ్యవహరిస్తున్నాడు. అమెరికా, డల్లాస్‌లోని యూనివర్సిటీ ఆఫ్ టెక్సాస్ సౌత్‌వెస్టర్న్ మెడికల్ స్కూల్‌లో మెడిసిన్/క్లినికల్ ప్రొఫెసర్‌గా పనిచేస్తున్నాడు. ఆయన రక్తపోటుపై 360 పరిశోధనా పత్రాలు, 4 పుస్తకాలను రచించాడు.
 విద్యాభ్యాసం, వృత్తి 
రామ్ భారతదేశం, హైదరాబాద్‌లోని సెయింట్ పాల్ హైస్కూల్, నిజాం కళాశాల, ఉస్మానియా వైద్య కళాశాలలో విద్యాభ్యాసం చేశాడు. ఆ తర్వాత ఆయన అమెరికా ప్రొవిడెన్స్‌లోని బ్రౌన్ యూనివర్సిటీ, పెన్సిల్వేనియా యూనివర్సిటీలో అదనపు పోస్ట్ గ్రాడ్యుయేట్ శిక్షణ పొందాడు. అమెరికా, డల్లాస్‌లోని యూనివర్శిటీ ఆఫ్ టెక్సాస్ సౌత్‌వెస్టర్న్ మెడికల్ సెంటర్ అధ్యాపక బృందంలో పనిచేశాడు. డల్లాస్‌లోని పార్క్‌ల్యాండ్ మెమోరియల్ హాస్పిటల్ రక్తపోటు క్లినిక్‌ల డైరెక్టర్‌గా 3 దశాబ్దాలకు పైగా సేవలు అందించాడు, అక్కడ అండర్ గ్రాడ్యుయేట్, పోస్ట్ గ్రాడ్యుయేట్ వైద్య విద్యార్థులకు బోధనతో పాటు గణనీయమైన క్లినికల్, పరిశోధనా పనులు చేశాడు.

అమెరికా డల్లాస్‌లోని సెయింట్ పాల్ యూనివర్సిటీ హాస్పిటల్ అధ్యక్షుడిగా, డల్లాస్‌లోని పార్క్‌ల్యాండ్ హాస్పిటల్/యూనివర్సిటీ ఆఫ్ టెక్సాస్ సౌత్‌వెస్టర్న్ మెడికల్ సెంటర్ రక్తపోటు క్లినిక్‌ల డైరెక్టర్‌గా ఆయన సేవలు అందించాడు. టెక్సాస్ ఇండో-అమెరికన్ ఫిజిషియన్స్ సొసైటీ, అమెరికన్ అసోసియేషన్ ఆఫ్ ఫిజిషియన్స్ ఫ్రమ్ ఇండియా సంస్థలకు ఆయన అధ్యక్షుడిగా వ్యవహరించాడు. అమెరికన్ సొసైటీ ఆఫ్ హైపర్‌టెన్షన్ బోర్డ్ ఆఫ్ గవర్నర్స్ ఛైర్మన్‌గా, అమెరికన్ సొసైటీ ఆఫ్ హైపర్‌టెన్షన్, స్పెషలిస్ట్స్ డైరెక్టర్‌గా కూడా ఎన్నికయ్యాడు. ప్రస్తుతం వరల్డ్ హైపర్‌టెన్షన్ లీగ్ కార్యనిర్వాహక కమిటీలో, ఆస్ట్రేలియా సిడ్నీలోని మాక్వారీ యూనివర్సిటీ ఫ్యాకల్టీ ఆఫ్ మెడిసిన్ హెల్త్ సైన్సెస్ కార్యనిర్వాహక కమిటీలో ఆయన సభ్యుడిగా ఉన్నాడు.

 వ్యక్తిగత జీవితం 
రామ్ ఆశాలతను వివాహం చేసుకున్నాడు. వీరికి ఇద్దరు కుమార్తెలు, నలుగురు మనవరాళ్లు/మనవళ్లు ఉన్నారు. వీరిలో ఇద్దరు కవలలు.

 పురస్కారాలు 
భారత ప్రభుత్వం నుండి "పద్మశ్రీ" పురస్కారంతో సహా అనేక అవార్డులను, ఉస్మానియా మెడికల్ కాలేజ్ గ్రాడ్యుయేట్స్ అలుమ్ని అసోసియేషన్ నుండి అవుట్‌స్టాండింగ్ అలుమ్నస్ అవార్డును ఆయన అందుకున్నాడు. ఏపీ హాస్పిటల్స్/నర్సింగ్ హోమ్స్ అసోసియేషన్, తెలంగాణ హాస్పిటల్స్/నర్సింగ్ హోమ్స్ అసోసియేషన్ ఆయనకు అవుట్‌స్టాండింగ్ డాక్టర్ అవార్డును ప్రదానం చేశాయి. డాక్టర్స్ డే (2015) సందర్భంగా ఆయనకు హైదరాబాద్ విశ్వవిద్యాలయం ఉత్తమ వైద్యుడి పురస్కారాన్ని ప్రదానం చేసింది. కార్డియోలాజికల్ సొసైటీ ఆఫ్ ఇండియా, ఇండియన్ సొసైటీ ఆఫ్ హైపర్‌టెన్షన్, అసోసియేషన్ ఆఫ్ ఫిజిషియన్స్ ఆఫ్ ఇండియా సంస్థల నుండి అనేక గుర్తింపులు పొందాడు.

అమెరికాలో, డల్లాస్ (టెక్సాస్) లోని సెయింట్ పాల్ యూనివర్సిటీ హాస్పిటల్ ద్వారా ఆయనకు ఉత్తమ క్లినిషియన్ టీచర్ అవార్డులు లభించాయి. అమెరికన్ సొసైటీ ఆఫ్ హైపర్‌టెన్షన్ ఆయనకు లైఫ్ టైమ్ అచీవ్‌మెంట్ అవార్డ్ (ది మోజర్ అవార్డ్) ప్రదానం చేసింది.

 ఇవి కూడా చూడండి 
 పద్మశ్రీ పురస్కార గ్రహీతలు (2010–2019)
 హైపర్‌టెన్షన్ డే సందర్భంగా యూట్యూబ్లో రాం గారి సందేశం 

 మూలాలు 

వర్గం:వైద్యరంగంలో పద్మశ్రీ పురస్కార గ్రహీతలు
వర్గం:జీవిస్తున్న ప్రజలు